Broj: 711-I-1050-P-128/21-02-19

Zagreb, 2. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te, Tončice Božić, Davorina Ivanjeka, Aleksandre Jozić-Ileković i Tatijane Vučetić , kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Dominika Klemenčića, tajnika kluba zastupnika**, na 129. sjednici, održanoj 2. lipnja 2021.g., daje sljedeće

**OČITOVANJE**

 **Na temelju članka 14. stavka 1., u vezi s člankom 20. stavkom 3. ZSSI-a, dužnosnik, zastupnik u Hrvatskom saboru, ne može tijekom obnašanja dužnosti kao niti u razdoblju od dvanaest mjeseci nakon prestanka obnašanja dužnosti biti imenovan za člana uprave ili člana nadzornog odbora bilo kojeg trgovačkog društva, odnosno imenovan za prokurista u bilo kojem trgovačkom društvu pa tako niti u trgovačkom društvu u kojem Republika Hrvatska ima poslovni udio i koje je u pretežitom vlasništvu jedinica lokalne, odnosno regionalne samouprave.**

 Obrazloženje

Zahtjev za očitovanjem podnio je Dominik Klemenčić te je u knjigama ulazne pošte zahtjev zaprimljen pod poslovnim brojem 711-U-1981-P-128/21-01-4 dana 1. lipnja 2021. g., povodom kojeg se vodi predmet broj P-128/21.

U predmetnom zahtjevu podnositelj postavlja upit postoji li ograničenje da saborski zastupnik bude imenovan za člana uprave ili člana nadzornog odbora bez zasnivanja radnog odnosa u trgovačkom društvu u kojem Republika Hrvatska ima poslovni udio, ali ne pretežiti, a u pretežitom je vlasništvu jedinica lokalne, odnosno područne samouprave. Isto tako podnositelj postavlja upit može li saborski zastupnik biti prokurist u takvom društvu te ako nema zapreke za navedene opcije postoje li posebni uvjeti koji prethode takvom imenovanju.

Člankom 3. stavkom 1. podstavkom 3. ZSSI-a propisano je da su saborski zastupnici dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova i nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo napominje kako je citirani članak 14. stavak 1. ZSSI-a propisan kao opće pravilo. Člankom 14. stavak 1. ZSSI-a propisana je beziznimna zabrana dužnosnicima da uz obnašanje javne dužnosti ujedno mogu obavljati i funkciju članova upravnih tijela i nadzornih odbora trgovačkih društava, odnosno navedenom odredbom nije propisana iznimka od zabrane istovremenog obnašanja neke od javnih dužnosti iz članka 3. stavka 1. i stavka 2. ZSSI-a i članstva u upravnim tijelima i nadzornim odborima trgovačkih društava, neovisno o njihovoj vlasničkoj strukturi i načinu imenovanja.

Stoga, zastupnici u Hrvatskom saboru, kao dužnosnici, tijekom obnašanja dužnosti kao i u razdoblju od dvanaest mjeseci nakon prestanka obnašanja dužnosti ne mogu biti imenovani za članove uprave ili članove nadzornog odbora trgovačkog društva neovisno o njegovoj vlasničkoj strukturi.

Nadalje, s obzirom da članak 14. stavak 1. ZSSI-a ne navodi izričito funkciju prokurista, napominje se da je člankom 44. stavkom 1. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19.) propisano da je prokura trgovačka punomoć čiji su sadržaj i opseg ovlasti određeni navedenim Zakonom. Člankom 47. stavkom 1. ZTD-a propisano je da prokurist može sklapati sve ugovore i poduzimati sve pravne radnje u ime i za račun trgovačkoga društva i zastupati ga u postupcima pred upravnim i drugim državnim organima, ustanovama s javnopravnim ovlastima te državnim i izbranim sudovima.

S obzirom na ovlasti koje proizlaze iz prokure sukladno Zakonu o trgovačkim društvima, Povjerenstvo tumači da poslovi prokurista trgovačkog društva imaju upravljačka obilježja, odnosno da isti predstavljaju poslove upravljanja trgovačkim društvom kao poslovnim subjektom u smislu članka 14. stavka 1. ZSSI-a te da stoga dužnosnici za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, sukladno članku 20. stavku 3. ZSSI-a, ne mogu biti prokuristi u trgovačkim društvima.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana